הוועדה המיוחדת בעניין ההתמודדות עם נגיף הקורונה - זמנית, כנסת 23, פרוטוקול מספר 28, 2020-04-22 09:00

אנטאנס שחאדה: בוקר טוב, אני מתכבד לפתוח את הדיון.

אנטאנס שחאדה: אני פותח את הדיון בנושא הכנות לחודש הרמדאן.

אנטאנס שחאדה: כולנו יודעים שכל העולם נמצא במצב מיוחד, מצב בעייתי, מצב של שינוי הרגלי התנהגות קולקטיביים של כל האנושות בכלל.

אנטאנס שחאדה: אנחנו במציאות הזאת נכנסים לחודש הרמדאן שהוא חודש מאוד מיוחד לאוכלוסייה ולעולם המוסלמי ומאוד מיוחד – הן מבחינה דתית, הן מבחינה חברתית, והן מבחינה התנהגותית.

אנטאנס שחאדה: זה משנה את סדרי היום של ההתנהגות, משנה דפוסי התנהגות בקרב משפחות – גם דפוסי התנהגות בעבודה, בתי ספר, ילדים, ודפוסי התנהגות חברתיים.

אנטאנס שחאדה: זה חודש שהמשפחה מתלכדת, חודש שאפילו יש מצוות דתיות לבקר בני משפחה אחרים ולסעוד את סעודת שבירת הצום ביחד.

אנטאנס שחאדה: זה 30 יום שצריך לצום מהבוקר – מהזריחה, ועד השקיעה.

אנטאנס שחאדה: אחר כך מתכנסים ביחד ואוכלים, לשבירת הצום.

אנטאנס שחאדה: לכן זה חודש מיוחד גם מבחינה כלכלית, גם מבחינת הצרכנות, גם מבחינת ההתנהגות במרחב הציבורי.

אנטאנס שחאדה: לכן יזמנו את הדיון הזה, שכל משרדי הממשלה צריכים להכין משהו מיוחד – איך לשמור על כללי ההתנהגות ששומרים על הבריאות וכללי משרד הבריאות בחודש זה.

אנטאנס שחאדה: לכן הזמנו מספר מוזמנים ממשרד האוצר, משרד הפנים, המשרד לביטחון פנים וביטחון חברתי, ומשרד הבריאות, משרד הפנים וכמובן המשרד לשוויון חברתי.

אנטאנס שחאדה: אני אתחיל עם מר מודאר יונס, שהוא ראש הרשות המקומית ערערה וראש הוועד הארצי של הרשויות המקומיות הערביות, שמנהלות חדר מצב ביחד ביחד עם ועדת המעקב העליון, יחד עם עמותות מהחברה האזרחית והרשימה המשותפת, והוא בעצם מנהל יום יום את ההתנהלות של הדברים ברשויות המקומיות הערביות בתיאום מלא עם משרד הפנים ומשרד הבריאות.

אנטאנס שחאדה: אנחנו רוצים לשמוע על ההכנות הנצרכות לרמדאן מבחינת הרשויות המקומיות הערביות.

מודאר יונס: אני שומע אתכם דרך הטלפון.

אנטאנס שחאדה: כן, יש בעיה דרך הזום, נעשה את זה דרך הטלפון עד שיתקנו את הזום.

אנטאנס שחאדה: אנחנו רוצים לשמוע ממך על הצרכים המיוחדים של הרשויות המקומיות הערביות, הן מבחינת התקציבים והן מבחינת עזרה בשמירה ופיקוח על כל המרחב הציבורי ברמדאן.

אנטאנס שחאדה: שמענו שיש דיבורים על סגר משעה 18:00 עד 05:00, ואנחנו לא ממש מבינים את הצורך בסגר מ -18:00 עד 03:00 בבוקר.

אנטאנס שחאדה: וגם מבחינת המציאות הכלכלית של האזרחים – בקיצור, תן לנו תמונת מצב כדי שהמשרדים הרלבנטיים יתייחסו לזה.

מודאר יונס: בוקר טוב לכולם.

מודאר יונס: אני אנסה לעשות את זה בקצרה.

מודאר יונס: כולם יודעים שהרשויות המקומיות הערביות הן רשויות חלשות מבחינה כספית והגיע המשבר של הקורונה ואם מצבם היה קשה הוא הפך להית קשה ביותר.

מודאר יונס: התוצאה המידית שאנחנו קיבלנו – בגלל המצב יצאו הרבה אנשים למעגל האבטלה, חוסר ביטחון, הרגשה של מה יקרה עם המחר, מבחינה כלכלית.

מודאר יונס: אז נוצר מצב שגם כן ההכנסות של המועצות המקומיות שהן בעיקרון ארנונה למגורים, כמעט ולא קיימות בכלל.

מודאר יונס: עשיתי בדיקה מסוימת, אנחנו כוועד ארצי ביקש לעשות בדיקה עם כל הרשויות המקומיות הערביות, גם אלה שהיתה להם הצלחה כל הזמן בכך שגבו כמעט ארנונה מלאה למגורים, היום כמעט ואין ארנונה בכלל.

מודאר יונס: רק בחודש הראשון של הקורונה, לפי בדיקה שלנו – מחצית לגמרי ירדה ואנחנו מבינים שזו מחצית כי בעצם זה דברים שנעשו בתחילה, לפני הקורונה, כי אנשים משלמים בצ'קים דחויים.

מודאר יונס: היום מחלקות הגבייה בכלל לא פועלת כי אף אחד לא מגיע.

מודאר יונס: זה קורה כי העסקים בכלל בחברה הערבית – אין הרבה עסקים, הארנונה שלנו מורכבת ב-80% מארנונה ממגורים, להבדיל מהרשויות היהודיות.

מודאר יונס: ולכן גם הפיצוי שניתן על ידי המדינה – 2,8 מיליארד ועוד 150 מיליון שקל מהקרן לשמירת הניקיון ו-40 מיליון שקל, הפיצוי לחברה הערבית ולרשויות המקומיות היה מינימלי.

מודאר יונס: פיצוי עבור ארנונה מעסקים, כמו שאמרתי – כמעט שלא קיימת בחברה הערבית.

מודאר יונס: מי שמנהל את המערכה בתוך החברה הערבית, כבודם במקומם מונח, אבל אני חושב, גם לדעתי ברשויות המקומיות היהודיות - - -זה מערך של הסברה, מערך של התנדבות, כמין אבטחה, הסדרה.

מודאר יונס: כל הדברים האלה, מי שעושה אותן זה הרשויות המקומיות.

מודאר יונס: הרשויות מקומיות שלא היה להן, אין להן כיום, והן מגרדות את המעט שבמעט, ומנסות להסתדר עם מה שיש.

מודאר יונס: הפתרונות שסופקו בינתיים על ידי משרדי הממשלה, בעיקר משרד הפנים, הם לא פתרונות שמביאים משהו שיכול לעזור.

מודאר יונס: אולי יעזור קצת עכשיו או עזר עד עכשיו, אבל עדיין לא יעזור ויכניס את הרשויות המקומיות לבעיה.

מודאר יונס: הקדימו את מענק האיזון של יוני.

מודאר יונס: התוצאה – שאני אגיע ליוני ללא מענק האיזון שלי, עוד פעם הקדימו עכשיו עוד תשלום, עבור הסברה – שוב, מאותו מענק איזון.

מודאר יונס: התוצאה היא בעצם שאולי אנחנו פותרים את הבעיה של היום, ועם המחר אנחנו ממש מסתבכים.

מודאר יונס: למרות התשלומים האלה אנחנו עדיין במצב כל כך קשה שאנחנו לא בטוחים שאנחנו יכולים באמת לסיים אתה חודש.

מודאר יונס: התוצאה היא היום שמגיע אלינו חודש רמדאן שהוא חודש עם הייחוד שלו, וכל פעולה שעשינו פעם אנחנו צריכים לעשות אותה עכשיו פעמיים, שלוש וארבע, ומה שגירדנו אנחנו לא נצליח לגרד עכשיו, בנקודה הזו.

מודאר יונס: אנחנו, ועד ראשי הרשויות המקומיות עם העדה הערבית בכלל וחברי הרשימה המשותפת והעמותות האזרחיות הקמנו מה שנקרא חמ"ל, בשפרעם.

מודאר יונס: החמ"ל הזה אמור פשוט לעשות את הקשר עם כל הרשויות המקומיות הערביות, לקבל מהם את המידע, עם כל מה שקשור לעניין של מעגל העוני, שמצטרף, חסרונות של סלי המזון, על מה שקשור למערך ההסברה - כל מה שרשות מקומית שפשוט יש לה חיסרון או ניסיון לפתור בעיה מסוימת, הם פונים לחמ"ל ואנחנו מנסים לפתור את הבעיה.

מודאר יונס: לחמ"ל יש קשר ישיר עם משרדי הממשלה.

מודאר יונס: נמצא פה איימן סיף, שגם משמש דרך החמ"ל, גם מונה על ידי השר דרעי שיהיה את הקשר עם החברה הערבית, ולכן החמ"ל מספק לנו בעצם את כל המידע וגם את כל הדרישות.

מודאר יונס: פנינו בכמה דרישות לממשלה, אבל לצערי הרב לא מתקדמים.

מודאר יונס: בישיבת זום שקיימנו עם השר דרעי ביום שבת – שמעו אותנו, חברי הרשויות המקומיות, שמע את חברי הרשימה המשותפת.

מודאר יונס: הוא הבין במה מדובר, הבין מה היה ומה קורה וגם הבין מה שיקרה בחודש הרמדאן.

מודאר יונס: הוא הביע תמיכה מוחלטת במה שאנחנו מציגים, במיוחד לגבי פיצוי בגין ארנונה ממגורים, במיוחד שצריך לשלם עבור הסברה - - -

אנטאנס שחאדה: אבל האם קרה משהו?

אנטאנס שחאדה: לגבי תקציבים ומשרד הפנים, אני הייתי בישיבה ושר הפנים הבטיח כמה הבטחות.

מודאר יונס: כן, כן, זה מה שאני אומר – הוא הבטיח, אבל הבעיה – שאין לו מקור.

מודאר יונס: הוא הודיע לאוצר, ובאוצר הודיעו: לא, אין.

מודאר יונס: זה המידע שקיבלנו אתמול.

מודאר יונס: זה המצב שלנו, זה מה שהאוצר אמר.

מודאר יונס: עד כמה שהבנתי גם המל"ל לא נתנו את הכסף.

מודאר יונס: ובינתיים, משרד הפנים מה שהוא העביר, כמו שאמרתי – זה לא כסף תוספתי, זה כסף שיוצא ממענקי האיזון שלנו.

מודאר יונס: אולי הוא פותר את הבעיה של היום, הוא לא פותר את הבעיה של מחר, אלא להפך.

מודאר יונס: המצב הולך ומתדרדר.

אנטאנס שחאדה: זאת אומרת שעד עכשיו לא קיבלתם תקציבים מיוחדים על חשבון משבר הקורונה.

אנטאנס שחאדה: אין כלום עד עכשיו.

מודאר יונס: קיבלנו רק הקדמות על חשבון הכסף שלנו.

אנטאנס שחאדה: טוב, זה הקדמות מהתקציבים שלכם.

מודאר יונס: זה יוצר בעיה עתידית, מבחינתנו, בעוד חודש או בעוד חודשיים.

אנטאנס שחאדה: לא תקציבים חדשים, לא משהו תוספתי.

מודאר יונס: - - - גם הכסף הזה ששולם לא מספיק, והרשויות המקומיות עומדות לקרוס.

אנטאנס שחאדה: אתם תוכלו לשלם משכורות בחודש הזה?

אנטאנס שחאדה: אתה מכיר רשויות שלא יכולות לשלם?

מודאר יונס: אני שילמתי משכורות, לא שילמתי לקרנות פנסיה ודברים כאלה, נדמה לי שמחודש דצמבר, נדמה לי, במקרה של ערערה.

מודאר יונס: אני לא מצליח לשלם את זה כי היה לי מצב בעייתי, ועכשיו זה הסתדר.

מודאר יונס: אנחנו דוחים ספקים.

מודאר יונס: אנחנו מגלגלים את הבעיה.

מודאר יונס: תבין מה קורה - - -

אנטאנס שחאדה: אתה מכיר רשויות שלא יוכלו לשלם משכורות ברמדאן?

מודאר יונס: - - - עסקים במועצה המקומית.

מודאר יונס: והתוצאה היא עכשיו, בנקודה הזו, שהכל מתגלגל אצלנו.

מודאר יונס: העסקים לא עובדים, הרשויות המקומיות לא מקבלות כסף, הרשויות המקומיות לא משלמות לעסקים עבור הדברים שהם כבר עשו אותם, והתוצאה היא בעצם שזו קריסה טוטאלית.

מודאר יונס: זה מעגל מסתובב, הייתי אומר אפילו – מסתחרר.

אנטאנס שחאדה: האם אתה מכיר רשויות מקומיות שלא יוכלו לשלם את המשכורת של חודש זה, כלומר לפני חג הרמדאן, כלומר, לא יוכלו במאי?

מודאר יונס: אני לא יכול לציין לך שמות אבל לפי הנתון של - - - שהוא המומחה שלנו שפנה לגזברי ברשויות אנחנו לא אחת ולא שתיים ולא עשר.

מודאר יונס: זה המצב.

מודאר יונס: המכתב של עירית אום אל פאחם מונח בפני כבוד ראש הממשלה, מכתב די מפורט שמסביר.

מודאר יונס: הלכנו לתוכנית הבראה ולמרות זאת – אנחנו הולכים לקרוס.

אנטאנס שחאדה: אז על חודש אפריל יש סיכוי ששכירים, עובדי רשויות, לא יקבלו משכורת, שזה עצם לפני החג.

מודאר יונס: קיים חשש כזה לפי המידע שנמסר לנו.

אנטאנס שחאדה: דבר שני – לגבי הפיקוח בחודש הרמדאן.

אנטאנס שחאדה: האם לרשויות המקומיות הערביות יש את האמצעים לפקח על שעות הפתיחה או ההתנהגות בסופרמרקטים, שמירה על מרחק, איסור התקהלות או שמירה על תורים בכניסה לסופרמרקטים וחנויות?

מודאר יונס: אין מחלקות אכיפה בכלל ברשויות המקומיות, אולי רק לאחת או שתיים.

מודאר יונס: התוצאה היא שהם לא יכולים.

מודאר יונס: אנחנו עשינו את זה עכשיו על ידי עובדי המועצה, כאילו – ברגיל, אבל אין סמכויות, אין שום סמכויות.

מודאר יונס: בשיח רגיל עם התושבים ועם המתנדבים שלנו – זה מה שעשינו.

מודאר יונס: אתה נאלץ להשתמש בשירותי המשטרה שהיא לא מספיק זמינה - - -

ג'אבר עסאקלה: אבל יש לה כוחות, יש לה כוח אדם.

מודאר יונס: המשטרה מנסה, עושה, לא אגיד ששום דבר, אבל עם היכולות שלה היא לא יכולה להשליט את הסדר.

ג'אבר עסאקלה: יש לכם תוכנית?

ג'אבר עסאקלה: ככה, בקווים כלליים – מה היישובים הערביים צריכים לעשות בחודש הרמדאן מבחינת הסדרים מיוחדים לחודש הזה?

ג'אבר עסאקלה: כדי שנדע מה ביכולת

ג'אבר עסאקלה: כם לעשות ומה אנחנו דורשים ממשרדי הממשלה כדי להשלים את התמונה.

מודאר יונס: לטעמי, מה שצריך לתת לרשויות המקומיות זה - - - משעות אחר הצהריים ועד השעות המאוחרות של הלילה – סיירות שפשוט יכולות להסתובב, לבדוק מה מתרחש, ואז יש יכולת לשלוט, בעצם, שאנשים נשארים בתוך הבית ואין התקהלות.

מודאר יונס: זה מה שצריך לעשות.

מודאר יונס: ביקשנו את זה מהשר דרעי.

מודאר יונס: בנינו תוכנית.

מודאר יונס: מי שבנה את זה – הממונה על מחוז חיפה, איש משרד הפנים שרואה את הדברים וגם משמש יושב-ראש במסעדה.

מודאר יונס: הוא רואה את התמונה המלאה.

מודאר יונס: הוא הציע את זה, משרד הפנים ברך.

מודאר יונס: זו החלטה מאוד מאוד מבורכת.

מודאר יונס: תקציב – אין.

ג'אבר עסאקלה: ותגיד – לגבי הרעיון של הסגר בשעות לפני שבירת הצום ועד הבוקר – יש עמדה שלכם?

ג'אבר עסאקלה: בחנתם את השאלה הזו?

מודאר יונס: שאלת הדברים היתה שבעצם אין צורך כי בחברה הערבית פשוט אנשים התנהגו באחריות ולכן גם כן אנחנו רואים את התוצאות, שהמחלה לא התפשטה.

מודאר יונס: לאחרונה, ובמיוחד לפני יומיים לאור ההחלטה על ההקלות התוצאה היתה שאנחנו מרגישים קצת התרופפות.

מודאר יונס: אנחנו מתקשים קצת לשכנע את האנשים, מה ששכנע אותם בעבר.

מודאר יונס: אנחנו מגיעים לחוד רמדאן והוא לא קל.

מודאר יונס: דעתנו היתה: ספקו לראשי הרשויות סמכויות.

מודאר יונס: יחד עם המשטרה זה יסתדר.

מודאר יונס: היום הרבה ראשי רשויות – יש אוזלת יד.

מודאר יונס: - - -להגביל את פתיחת החנויות לשעות מסוימות, כן להגביל את האנשים לתנועות מסוימות.

מודאר יונס: לא מדברים על סגר, זה לא סגר טוטאלי.

מודאר יונס: אין ולא יכול להיות מצב שאתה תחזיק את כל החברה הערבית בתוך הבתים במשך חודש שלם.

מודאר יונס: הרעיון הוא להגביל שעות.

אנטאנס שחאדה: פספסתי משהו – לגבי האפשרות לסגר מהשעות 18:00 עד 03:00 – אתם הולכים על זה או לא?

מודאר יונס: המילה סגר היא לא מדויקת.

מודאר יונס: לתפוס את האנשים בתוך הבתים ולא לזוז – זה בוודאי לא הרעיון.

מודאר יונס: הרעיון הוא הגבלות תנועה.

מודאר יונס: יש תמיכה מצד ראשי הרשויות המקומיות שצריך לסגור את החנויות לפני סעודת האיפטר – בוא נגיד מהשעה 18:00-19:00, לסגור עד שעה מאוחרת בלילה.

מודאר יונס: בצורה כזו נשמור על מניעת התקהלויות, שאנשים לא יסתובבו.

מודאר יונס: זה קורה בגלל שאנחנו מרגישים שקודם כל יש יחסית התרופפות בתוך הכפרים, אבל גם אין - - - של המשטרה.

מודאר יונס: לו היו מספקים לנו את חברות האבטחה, לדעתי המצב היה יותר טוב.

מודאר יונס: אני רוצה רק להשיב מילה אחת בנקודה הזו.

מודאר יונס: התייעצנו גם עם כלכלנים.

מודאר יונס: לא מעט אומרים כן לפרוס את השטח - - - בצורה הזו אתה עושה דבר כזה שאתה מאפשר לאנשים לקנות - - - ואז פחות יתקהלו.

אנטאנס שחאדה: - - -

מודאר יונס: לא מדברים על עוצר.

אנטאנס שחאדה: אבל לדוגמה – טייק אווי ממסעדות, הכל יהיה אפשרי?

מודאר יונס: מסעדות – שיעשו טייק אוויי, ודאי וודאי.

מודאר יונס: מה שאני אומר – עוצר בלתי אפשרי, זה לא יתקבל וזה לא הגיוני.

אנטאנס שחאדה: תפתח את המצלמה.

קריאות: - - -

אימן סייף: בוקר טוב, אני מקווה שאני לא חוזר פה על דברים.

אימן סייף: בשני משפטים לסיכום של השבועיים האחרונים ואיך אני רואה את הדברים: אז קודם כל אצלנו בחברה הערבית יש עלייה מתונה במספרים.

אימן סייף: אנחנו עדיין בגרף עולה, בניגוד לגרף של שאר המדינה.

אימן סייף: ההחלטה על חזרה לשגרה מצד הממשלה, אני מניח שגם דיברתם על זה, זה קצת מאתגר אותנו בחברה הערבית, במיוחד עכשיו בחודש הרמדאן.

אימן סייף: לכן האתגר של ראשי הרשויות כאן – להחיל סדר, לשלוט בחודש הרמדאן, אני חושב שיהיה כפול.

אימן סייף: לגבי הסוגיה של מאומתים – אנחנו משתדלים להוציא את כל המאומתים בעצם מתוך הבתים.

אימן סייף: עברנו את המספר של ה- 610 אתמול.

אימן סייף: האתגר הכי גדול של ראשי רשויות זה לשכנע אנשים להוציא מהבתים, ואני חושב שזו חובה עלינו להוציא אותם מהבתים, כי ראינו באום אל פאחם ובדיר אל אסד שבן משפחה אחד שהיה חולה קורונה הדביק כמעט את כל המשפחה, ובגלל זה המספרים גם גדלו.

אימן סייף: אז אחד האתגרים שלנו זה לשכנע חולים מאומתים לעבור לבתי מלון של קורונה.

אימן סייף: לא מצליחים.

אימן סייף: כרגע יש לנו משהו כמו 130-120 מאומתים מהחברה הערבית שיצאו לבתי מלון של קורונה.

אימן סייף: לגבי הסוגיה של הנבדקים, אז יש באמת עלייה מאוד יפה ומרשימה במספר של הבדיקות, ופה מילה טובה לחברי הכנסת הערבים שסייעו רבות בזה.

אימן סייף: הבעיה שלנו זה מי נבדק.

אימן סייף: זאת אומרת, הפרופיל של הנדבקים, שהוא בדרך כלל מי שנדבק זה צעירים שאין להם מחלות, וכו', אבל הקבוצות עם הסיכון הגבוה לא מגיעות לבדיקות מספיק.

אימן סייף: בגלל זה אנחנו רואים שאחוז החולים המאומתים מהנבדקים עומד בעצם על 2%, שזה מהנמוכים במדינה.

אימן סייף: ולכן הקמפיין של משרד הבריאות – אני בטוח שיש פה נציגים של משרד הבריאות – צריכים לכוון בעצם לאוכלוסיות האלה של הסיכון, לעודד אותם לעשות את הבדיקות.

אימן סייף: אני מניח שמודאר דיבר על הצרכים של החברה הערבית.

אימן סייף: ועד ראשי הרשויות בראשותו של מודאר יונס הקים את החמ"ל בשפרעם.

אימן סייף: אנחנו ממש עוקבים אחר הצרכים של כל היישובים הערבים ממש ביום יום - - -

אנטאנס שחאדה: מה הדרישות הספציפיות עכשיו לרמדאן?

אנטאנס שחאדה: הוא דיבר בכללי.

אנטאנס שחאדה: מה הדרישות הספציפיות?

אנטאנס שחאדה: אם יש סכומים, אני הבנתי שיש בעיה עם משפחות נזקקות.

אימן סייף: נכון.

אימן סייף: נכון.

אימן סייף: אז קודם כל הממשלה צריכה לקבל היום את ההחלטה לגבי ההנחיות כי מה שקורה כרגע שכל אחד קובע הנחיות לעצמו.

אימן סייף: מאוד חשוב שהממשלה תקבל הנחיות, תקנות ברורות, כפי שמודאר ציין, זה הכיוון – של שעות הפעילות וההנחיות האלה.

אימן סייף: זה הכי חשוב והכי אקוטי כרגע, ולצערי אנחנו לא נותנים לזה מענה.

אימן סייף: אנחנו עשינו בדיקה בחדר המצב בשפרעם.

אימן סייף: אנחנו צריכים כ-30 אלף סלי מזון למשפחות בחברה הערבית, ואני חוזר ומדגיש: ה-30 אלף האלה זה לא רק משפחות רווחה אלא זה גם משפחות נזקקות שנכנסו למעגל העוני בגלל המשבר ובגלל המצב.

אימן סייף: אני אומר – היום אין לנו מענה ממשרד האוצר.

אימן סייף: מודאר שלח את המכתבים האלה לפני כמה זמן.

אימן סייף: אנחנו לא מקבלים מענה ממשרד האוצר ולא מהממשלה.

אימן סייף: רמדאן מתחיל ביום חמישי או שישי, והיום לרשויות המקומיות וללשכות הרווחה ברשויות המקומיות אין מענה לכמעט 30 אלף משפחות שכנראה זקוקות לסלי מזון.

אימן סייף: אני מבקש - - -

אנטאנס שחאדה: יש לנו נציג של משרד האוצר?

דור בלוך: כן.

אימן סייף: אז אני מבקש שהבקשה הזו תיענה ויינתן מענה מידי לדבר הזה.

אימן סייף: בקשה נוספת זו הסוגיה של סיוע לרשויות המקומיות בנושא של האכיפה.

אימן סייף: הממשלה מטילה הנחיות והגבלות אבל אין לרשויות המקומיות היום לא ניידות פיקוח ולא סיירים.

אימן סייף: צריך לעזור לרשויות בנושא הזה.

אימן סייף: אלה שני הדברים האקוטיים שהייתי רוצה שהוועדה הזו תעזור לקדם אותם.

אימן סייף: שר הפנים ומשרד הפנים עושים באמת מאמצים מאוד גדולים בממשלה מול משרד האוצר להיענות לבקשות אלה, אבל אני מבין שמשרד האוצר מערים קשיים.

ג'אבר עסאקלה: מה הפתרון?

ג'אבר עסאקלה: מה אתם מציעים – שיבואו סיירים מבחוץ?

ג'אבר עסאקלה: או משטרה?

ג'אבר עסאקלה: מה הרעיון?

אימן סייף: קודם כל צריך בוודאי נוכחות משטרתית יותר מוגברת ביישובים הערביים במהלך חודש הרמדאן.

אימן סייף: הדבר השני שאנחנו מציעים לא עולה הרבה כסף – זה לצייד את הרשויות הערביות בניידות, אפילו אפשר לשכור ניידות כאלה, לפיקוח עירוני, לקחת אולי אפילו עובדים מתוך הרשויות – או פקחים, אם לא – מתוך הרשויות, להעסיק אותם בעצם בסיירות האלה, המקומיות, או חברות שמירה חיצוניות שיסתובבו ביישובים האלה.

אימן סייף: הנוכחות של הסיירות האלה - - -

אנטאנס שחאדה: ומבחינה תקציבית – איזה סכום דרוש להגברת הפיקוח, אימן ומודאר?

אימן סייף: דרשנו כ-20 מיליון שקל לנושא הזה לכל הרשויות המקומיות.

אימן סייף: לגבי סלי המזון אנחנו מדברים על כמעט 30 מיליון שקל, ויש עוד כמה כספים של הסברה ועוד דברים כאלה.

אימן סייף: סכומים כמו 2 מיליון שקל שצריך אותם ממש עכשיו באופן מידי.

אימן סייף: ועוד פעם – זה לא מכסה את כל הצרכים של הרשויות.

אנטאנס שחאדה: אז אני ארצה לשמוע את ההתייחסות של נציג האוצר אבל לפני כן נשמע גם את אלי רגב, מנהל מנהל חירום במשדר הפנים אם יש לו עוד בקשות לאוצר לפני שהאוצר יענה.

אנטאנס שחאדה: הוא לא אתנו.

אנטאנס שחאדה: משרד הבריאות, בבקשה.

גידי פרץ: בוקר טוב.

גידי פרץ: כמו שציינו כבר משרד הבריאות עובד כבר לא מעט זמן עם משרד הפנים, עם הצוות של אימן בשיתוף פעולה כדי להתכונן לאירוע הזה, לחודש הזה של הרמדאן.

גידי פרץ: יש עבודה משותפת גם לגבי ההבנה של הנתונים וגם לגבי ההמלצות וחשיבה משותפת מה אנחנו עושים.

גידי פרץ: אימן כבר תיאר את הפעולות שנעשו, שחלק מהן היו בשיתוף פעולה עם משרד הבריאות.

גידי פרץ: המשרד ממשיך בעצם בהמלצות למנוע להישאר בריחוק חברתי, שהתפילות והארוחות תהיינה בחיק המשפחה, למנוע התקהלויות, להמשיך לסגור את המסגדים, לקיים את התפילות בבית.

גידי פרץ: אנחנו גם תומכים בהמלצה שדיברו עליה קודם על כך שעסקים יהיו סגורים מצאת הצום בעצם ועד כניסתו – שעות הערב והלילה כדי למנוע התקהלויות, ושבשאר הזמן מבחינת משרד הבריאות ההמלצה שהחנויות תהיינה פתוחות כדי שאנשים יוכלו להצטייד ולא ייווצרו מצוקות.

גידי פרץ: כרגע ההמלצה היא לא לקיים עוצר או סגר, אלא אם כן נראה שיש התפרצות חמורה במקום וזה מה שהוגדר בתקנות של הממשלה, כלומר - - - גיבוי משמעותי זה 150 חולים.

גידי פרץ: זהו.

גידי פרץ: אנחנו מודעים לזה שההנחיות של 19 מתפללים יצרו איזשהו בלבול, שעכשיו כשהקלו בהנחיות ועכשיו יש אפשרות ל-19 מתפללים – לא תהיה איפה ואיפה, בעצם ההחלטה היא החלטה של הממשלה.

גידי פרץ: ברמה ההסברתית נערך מערך ההסברה של משרד הבריאות בצורה מאוד מאוד משמעותית לייצר תכנים וסרטונים והסברה לאוכלוסייה סביב הרמדאן, גם ברמת אנשי דת, גם ברמת מובילי דעה, גם ברמת כוכבים לצעירים – שחקני כדורגל, ועוד.

גידי פרץ: יש עבודה, יש שיתוף פעולה, נקווה שנעבור את החודש בבריאות טובה.

אנטאנס שחאדה: בשיתוף עם משרד הבריאות?

אנטאנס שחאדה: אתה אומר שיש קמפיין מיוחד בשיתוף פעולה עם הרשויות המקומיות, נכון?

גידי פרץ: יש קמפיין מיוחד שמשרד הבריאות עשה, יש גם קמפיין של פיקוד העורף, יש קמפיין של משרד הפנים, וכן – יש שיח בין הגופים לגבי התיאום.

מועוויה כבהה: אני מאגף רפואה במשרד הבריאות.

אנטאנס שחאדה: תספר לנו על ההכנות ביישובים הערבים בהכנות לתקופת הרמדאן.

מועוויה כבהה: קודם כל, משהו שחשוב שהוועדה וכל המשתתפים ישמעו – אני חושב שכל יד מוחאת כפיים לבד, עם כל הכבוד לשר דרעי, יש לי כבוד גדול אליו ואל משרד הפנים, מינו ועדה – אני זה שמוציא את הנתונים של הקורונה כל יום פעמיים למשרד הבריאות.

מועוויה כבהה: עד היום אין לי מושג מי זו הוועדה הזו.

מועוויה כבהה: יש לי כבוד גדול לאימן סייף אבל לא ייתכן שאין שיתוף פעולה בין הוועדה הזו למשרד הבריאות.

מועוויה כבהה: ואני רוצה להשבית את השמחה –שנכון שיש לנו 670 מאומתים בחברה הערבית, וזה פחות מ-2%, זה נכון, אבל צריך לשים לב שבשלושה שבועות – יום שישי לפני שלושה שבועות היינו 155 ועלינו ל-670.

מועוויה כבהה: זה מה שאמרתי כל הזמן, שעלינו ב-450%.

מועוויה כבהה: זה משהו שאסור להתעלם ממנו.

מועוויה כבהה: אנחנו לא במצב טוב, זה לא מבשר טוב לגבי האוכלוסייה הערבית, ובמיוחד כשאנחנו נכנסים לרמדאן.

מועוויה כבהה: לא ייתכן שכל ועדה עובדת לבד מחדר המצב שלה וזה מה שאמרתי גם בישיבה הקודמת.

אנטאנס שחאדה: אז אני מזמין אותך עכשיו, וגם אימן סייף נמצא – נבקר בחדר המצב בשפרעם ויחד נתחיל את התיאום בין משרד הבריאות לבין חדר המצב.

אימן סייף: בואו נעשה סדר – יש לנו חדר מצב, מה שעכשיו דיברת עליו, ואהלן וסהלן – כולכם מוזמנים בעצם לחדר המצב הזה.

אימן סייף: יש משל"ט שהקמנו בתל השומר, ששם בעצם יושבים נציגים של משרדי ממשלה, ועל זה מדבר בעצם מועוויה כבהה, ומשרד הבריאות נמצא שם – גידי פרץ נמצא שם, ושלומית נמצאת שם.

אימן סייף: זו לא החלטה שלי, זו החלטה שלכם, של משרד הבריאות, מי הנציג שלכם בדבר הזה.

אימן סייף: בנוסף לזה גם מונה פרופ' בשארה בשאראת לשבת גם בשולחן הזה.

אימן סייף: אז אני, מבחינתי – welcome everybody, זו החלטה של המשרד, זו לא החלטה שלי.

מועוויה כבהה: אני רוצה להמשיך.

מועוויה כבהה: קודם כל מבורך מאוד שמונתה ועדה, ואימן עושה עבודה מצוינת, אבל אני חושב שכמו שאימן אומר – החלטה של המשרד, צריך שיהיה תיאום וקישור בין הוועדות האלה, כי כנתונים הבריאותיים הם הכי חשובים שיכולים להנחות אותנו לגבי רמדאן.

אימן סייף: מסכים אתך.

מועוויה כבהה: אנחנו עכשיו מפה רוצים להתקדם הלאה.

מועוויה כבהה: אני חושב שיש שאננות יתר במגזר הערבי, כי המספרים אמנם לא גדולים, אבל העלייה במספרים – אם לפני עשרה ימים היה חולה אחד בדיר אל אסד ועכשיו אנחנו יותר מ-110 זו עלייה של מאות אחוזים.

אוסאמה סעדי: זה בגלל שאז לא עשיתם כמות מספיקה של בדיקות.

אוסאמה סעדי: ברגע שהתחלנו לעשות, גם עם משרד הבריאות, גם אם מד"א ועם קופות החולים – ברגע שהתחילו לעשות בדיקות והגענו – אתמול שמענו מאלי בין שכמעט אחוז הבדיקות מכלל הבדיקות שעושה מד"א, 27%, לכן המספרים התחילו לעלות.

אוסאמה סעדי: אמרנו את זה מהיום הראשון.

אוסאמה סעדי: לא יכול להיות שהמספרים האלה אמתיים.

אוסאמה סעדי: ברגע שיש בדיקות יש יותר חולים, ברור.

קריאה: עדיין מבחינת האחוזים אנחנו במצב טוב.

קריאה: אני מעריך שככל שיהיו יותר בדיקות יעלו המספרים ולצערי אולי גם האחוזים.

מועוויה כבהה: מבחינת האחוזים אנחנו - - -מיום ליום, וזה מה שמדאיג, וזה מביא אותי לרמדאן, שאם ברמדאן אנחנו לא נצא בהסברה ונכין תוכנית פעולה טובה, אחוזי ההדבקה שאנחנו רואים שאנחנו עולים מיום ליום ביותר מ-100 ו-150% הם יהיו אחוזים מאוד גבוהים, אז מה שאני כן מציע, קודם כל שצריך תוכנית הסברה להראות במגזר, גם בערבית, אני חושב, אולי להקליט סרטון של כמה אני מפתח מהאוכלוסייה הערבית או נגיד לקחת את אימן סייף, לקחת את חבר הכנסת אנטאנס שנפנה במדיה לאוכלוסייה הערבית, נסביר את חומרת המצב.

מועוויה כבהה: כי אנשים אומרים – יש לנו 18 חולים ביישוב, זה לא הרבה.

מועוויה כבהה: אבל אם אנחנו נסביר להם שזה המון ביחס לשלושה ימים לפני כן, זו עלייה מאוד גדולה, אז אולי ייקחו בחשבון וכן נצליח להביא להתנהגות טובה ברמדאן ובאמת שיישמעו להוראות.

ג'אבר עסאקלה: הבנתי שיש קמפיין כבר של משרד הבריאות, אני כבר רואה אותו ברשתות החברתיות.

ג'אבר עסאקלה: יש קמפיין של פיקוד העורף.

ג'אבר עסאקלה: יש אולי יותר מדי קמפיינים, הבעיה היא אם הם לא מסונכרנים, לא מתואמים.

ג'אבר עסאקלה: זו השאלה.

מועוויה כבהה: אתה צודק.

מועוויה כבהה: אני חושב שכולנו צריכים לפעול כגוף אחד, גם הוועדה שמינה השר דרעי, גם כמו שאמר חברי, אימן סייף – צריך לעשות תיאום.

מועוויה כבהה: אני אישית מזמן חשבתי שצריך לעבוד ביחד כל הוועדות, ולא כל ועדה בנפרד, כי אם כולנו חשופים לכל הנתונים אני חושב שאנחנו יכולים לעשות את זה בצורה יותר טובה אחד עם השני.

אוסאמה סעדי: השאלה שלי אליך וגם לאימן סייף – אני מברך על היושב-ראש הקבוע, עפר, וגם הוועדה הזמנית שתהיה ועדה קבועה, אבל אני חושב שפעם ראשונה ששמענו שהחמ" שמנהל את כל המלחמה הזו אין בו אף נציג ערבי – זה פה, בישיבה פה, עם יאיר בן שבת, שידענו פעם ראשונה שבחמ"ל הזה אין אף נציג של החברה הערבית.

אוסאמה סעדי: עכשיו שמענו אתמול על מינוי ראוי של פרופ' בשארה באשראת, אבל זה מעט מדי, מאוחר מדי, ולא מספיק.

אוסאמה סעדי: אם באמת אנחנו רוצים להסביר ולגבש החלטות ולקבל החלטות גם בעניין רמדאן אז חשוב שהנציגים הערביים – אנחנו כמובן מברכים את חברנו, אימן סייף שמונה על ידי שר הפנים לרכז את כל הנושא של המאבק בקורונה בחברה הערבית, אבל הייתי רוצה גם לראות – וגם פנינו, וגם עדאללה, והעניין הזה אולי יגיע לבג"ץ, זה לא ייצוג הולם, עם כל הכבוד.

אוסאמה סעדי: אני חושב שצריך למנות עוד יותר מומחים ועוד יותר נציגים לחברה הערבית בחמ"ל שמנהל את כל המאבק הזה.

אימן סייף: רק להבהיר – תיקון: יש את הבקשה של עדאללה, יש ועדה שהמל"ל הקים אותה, שם אין נציגים ערבים.

אימן סייף: אתה צודק, וחייבים להכניס שם נציגים ערבים.

אימן סייף: החמ"ל או המשל"ט שאנחנו מנהלים בתל השומר – ואני היושב-ראש של המשל"ט הזה ומה שעדכנו, שפרופ' בשארה באשראת – צירפונו אותו לצוות הזה, שם יושבים נציגים של משרד הבריאות, משרד הפנים, רווחה, משטרה, פיקוד העורף – על לעקוב מלמעלה מה קורה בעצם בחברה הערבית.

אימן סייף: זאת הוועדה שאני בעצם היושב-ראש שלה ופרופ' בשארה באשראת הוא הצטרף אליך - - -

אוסאמה סעדי: אז זה משל"ט שלך?

אוסאמה סעדי: זה הצוות שלך שאתה מרכז אותו?

אוסאמה סעדי: הכנסת עכשיו את בשארה באשראת.

אוסאמה סעדי: אז זה אפילו לא בחמ"ל הארצי, שם אין עדיין נציג ערבי.

אימן סייף: נכון.

אוסאמה סעדי: אז זה חשוב להבין.

ג'אבר עסאקלה: קודם כל אני רוצה להגיד שכמובן שזה לא אישי, אבל הבלגן בניהול המשבר הזה שקיים במדינה גם קיים בתוך החברה הערבית.

ג'אבר עסאקלה: בעיקר אני מרגיש את חוסר התיאום בין המשרדים השונים.

ג'אבר עסאקלה: זה משמעותי ביותר ששניכם עכשיו יושבים פה – נציג משרד הפנים, הצוות שהוקם מטעם משרד הפנים ומשרד הבריאות, ומשרד האוצר עוד מעט יצטרף.

ג'אבר עסאקלה: אני חושב אתם חייבים לשבת ולדבר לפחות פעם ביום, כדי לראות מה עושה כל אחד.

ג'אבר עסאקלה: הדבר השני – יש פה שני נושאים ואנחנו לא צריכים להזניח אף אחד מהם.

ג'אבר עסאקלה: יש את הנושא הראשון שזה המצב הקשה ביותר של הרשויות המקומיות הערביות בכלל, גם לפני הרמדאן.

ג'אבר עסאקלה: לכן דיברו בהתחלה – מודאר, בעיקר, על העניין שאולי לא ישלמו משכורות בעוד חודשיים או חודש וחצי.

ג'אבר עסאקלה: ולכן אני חושב שכל הסיפור של ארנונה למגורים והפיצוי של המדינה זה דבר שנדרש.

ג'אבר עסאקלה: דבר נוסף הוא ההיערכות הייחודית לחודש הרמדאן.

ג'אבר עסאקלה: זה לא חג רמדאן – זה חודש רמדאן.

ג'אבר עסאקלה: ההיערכות הזו מתחייבת.

ג'אבר עסאקלה: היום הממשלה יושבת ומקבלת החלטות.

ג'אבר עסאקלה: אני לא מבין מי מזין את הממשלה כדי שתקבל החלטות ומאיזה כיוונים – האם זה החמ"ל שלנו בשפרעם?

ג'אבר עסאקלה: האם זה הצוות המיוחד של משרד הפנים?

ג'אבר עסאקלה: האם זה משרד הבריאות?

ג'אבר עסאקלה: כלומר, מי מזין את הממשלה כדי שהיום תקבל החלטות על סגירה או אי סגירה של חנויות, על עוצר או על הסגר או לא יודע מה.

אנטאנס שחאדה: תמשיך, ונעלה את מר דור בלוך ממשרד האוצר שייתן לנו כמה תשובות או התייחסות של משרד האוצר וההכנות שלו לקראת חודש רמדאן והתביעות התקציביות הקיימות.

אנטאנס שחאדה: בבקשה, אדוני.

אנטאנס שחאדה: ההערכה של ועד ראשי הרשויות היא שהם צריכים 70 מיליון שקל לתקופת הרמדאן – לפיקוח, לנזקקים ולגירעונות הרשויות וגם להסברה.

אנטאנס שחאדה: כל מערך הקורונה בחודשיים הקרובים צריכים 70 מיליון שקל לפחות.

דור בלוך: אנחנו נמצאים בקשר עם ועד ראשי הרשויות וגם עם החמ"ל, עם אימן סייף ועם גיא שפרן.

דור בלוך: קיבלנו את הבקשות.

דור בלוך: בנושא של חבילות המזון זה נמצא כרגע בבחינה, ואני מקווה שתוך כמה ימים זה ייסגר לכאן או לכאן.

ג'אבר עסאקלה: מחרתיים מתחיל הרמדאן.

דור בלוך: לפי מה שנאמר בוועדה – ביום חמישי.

ג'אבר עסאקלה: יכול להיות שמחר.

דור בלוך: לגבי השלטון המקומי, בעצם המתווה שהממשלה החליטה עליו של טיפול במשבר הקורונה הוא שמתחילים בסיוע למגזר העסקי ולמערכת הבריאות בעיקר כדי שתוכל להתמודד עם המשבר.

דור בלוך: במסגרת הזו גם החברה הערבית, כמובן – בעלי העסקים הערבים נהנו מהכספים האלה, בזה ממוקד הכסף.

דור בלוך: לא ניתן סיוע לאף מערכת ציבורית אחרת בשלב הזה.

דור בלוך: עם זאת אנחנו מכירים את הקשיים שהועלו מטעם הרשויות הערביות, זה הועבר דרך משרד הפנים לצוות פנים אצלנו.

דור בלוך: גם הנושא הזה נמצא בבחינה, ואני מקווה שנוכל לתת לו מענה לכאן או לכאן בימים הקרובים.

אנטאנס שחאדה: אז בינתיים אין החלטות, אין תקצוב, אין משהו מיוחד?

אנטאנס שחאדה: לא הבנתי.

דור בלוך: נכון מאוד.

דור בלוך: בשני הנושאים הללו אין עדיין הכרעות בנוגע לתקציבים נוספים מעבר לתקציבים המאוד גבוהים שהוקצו עד כה למגזר העסקי ולמערכת הבריאות, והנושאים האלה בבחינה.

ג'אבר עסאקלה: מי מקבל את ההחלטה ומה הלו"ז לקבלת ההחלטה?

דור בלוך: מי שמטפל בנושאים האלה אצלנו הם צוותי פנים ורווחה באגף התקציבים, ואני מקווה שמה שיהיה בימים הקרובים – אנחנו מאוד מבינים את הדחיפות במיוחד בנושא של הרווחה, לאור העובדה שהרמדאן מתחיל מחר, ואנחנו מנסים לטפל בזה יחד עם המשרדים – רווחה ופנים – בהקדם האפשרי.

אנטאנס שחאדה: יש לנו נציג ממשרד הפנים?

אנטאנס שחאדה: משרד האוצר אומר שעדיין אין לו את האפשרות להקצות את התקציבים הנדרשים לרשויות המקומיות הערביות.

אנטאנס שחאדה: איך משרד הפנים יכול לעזור או למצוא את התקציבים הנדרשים לרשויות המקומיות ואיך אתם מתכוננים יחד עם ראשי הרשויות לחודש הרמדאן?

אלי רגב: אנחנו במהלך התקופה האחרונה ריכזנו מאמץ גדול מאוד על הטיפול בחברה הערבית – גם במיפוי הצרכים.

אלי רגב: ביצענו שיחות ופגישות יחד עם שר הפנים, עם חברי הכנסת מהרשימה המשותפת, עם ראשי רשויות כדי לעמוד מקרוב על הבעיות והצרכים שיש לרשויות הערביות ולתושבים בתוך הרשויות האלה.

אלי רגב: אנחנו גיבשנו איזשהו מסמך עמדה יחד עם אימן סייף והדרישות של הרשויות עצמן ושל חברי הכנסת שבאו ואמרו:

אלי רגב: אנחנו מבקשים כמה וכמה דברים.

אלי רגב: את המיפוי הזה, נתנו לו תוקף בזה שראינו את זה בשטח.

אלי רגב: אני נמצא שלוש פעמים בשבוע בדיר אל אסד ובבעינה וכנ"ל ברשויות ערביות אחרות.

אלי רגב: המצב כרגע שאנחנו החזקנו מעמד - - - 50 מיליון שקל, ביקשנו מהאוצר במסמך מפורט על מה אנחנו מבקשים.

אלי רגב: אין יכולת למשרד הפנים, לצורך העניין, לתת את הכסף, כסף תוספתי שאנחנו ביקשנו.

אלי רגב: אתמול הבאנו - - -

אנטאנס שחאדה: כי הרשויות עדיין לו קיבלו כלום, כסף חדש.

אנטאנס שחאדה: לפי מה שאמר לנו מודאר יונס הכל זה הקדמת תקציבים שהיו אמורים לקבל בהמשך השנה.

אנטאנס שחאדה: אין כלום חדש.

אנטאנס שחאדה: תקציבים חדשים עדיין אין.

אלי רגב: אני מסביר – מה שמשרד הפנים עשה בינתיים כדי לתת מענה מידי, בעיקר לבעיית תזרים המזומנים של הרשויות הערביות, הוא קודם כל הקדים את מענק האיזון, כדי שקודם כל יהיה כסף ביד כדי שאפשר יהיה לעשות אתו תהליכים.

אלי רגב: זה דבר אחד.

אלי רגב: דבר שני, הוא גיבש את המסמך, הלך לאוצר ולמל"ל.

אלי רגב: אתמול קיימנו שיחה, מפגש עם ראש המל"ל יחד עם מנכ"ל משרד הפנים, יחד עם גורמים אחרים במל"ל.

אלי רגב: לשמחתי הרבה רוב ההמלצות שהומלצו במל"ל ואושרו, למעט נושא אחד שהוא כרגע פתוח הם על דעתנו ועל דעת הרשויות הערביות, כפי שהם הוגשו – זה מתחיל מנושא הגבלת העסקים, כפי שכרגע מתגבש בתקנת שעת חירום לפי בקשת הרשויות הערביות וחברי הכנסת הערבים לסגור עסקים כדי למנוע התקהלות ולעצור את התחלואה, בין השעה 18:00 בערב לשעה 03:00 לפנות בוקר.

אנטאנס שחאדה: מודאר אמר שזה – הגברת הפיקוח על התנועה והעסקים, לא סגירה מלאה.

אלי רגב: לא.

אלי רגב: סגירה של העסקים – בין השעה 18:00 בערב לשעה 03:00 לפנות בוקר.

אלי רגב: זאת היתה הבקשה, כדי למנוע התקהלויות.

אנטאנס שחאדה: מישהו יכול לתקן או להבהיר את הנקודה הזאת?

אנטאנס שחאדה: כי מודאר אמר משהו שונה קצת.

קריאות: - - -

אנטאנס שחאדה: הגברת הפיקוח, אוקיי.

אנטאנס שחאדה: זה לא סגר, הכוונה.

אלי רגב: לא, לא אמרתי שזה סגר.

אלי רגב: זה סגירה של עסקים.

אלי רגב: אין סגר, אין סגר.

אלי רגב: כדי לפקח על העניין, וסגירה של העסקים באה כבקשה של הרשויות הערביות, על מנת למנוע התקהלויות, כדי למנוע את המצב שבו תיתכנה הדבקות בתוך החברה הערבית.

אלי רגב: לצורך העניין הזה החברה הערבית על הרשויות ועל חברי הכנסת ביקשו להגביר את הפיקוח, כולל פיקוח של המשטרה, והמשטרה אכן נענתה לעניין הזה.

אלי רגב: אנחנו מעמידים שם אלפי שוטרים כדי לבצע את הפיקוח הזה.

אלי רגב: המטרה היא למלא את הבקשה של ראשי הרשויות וחברי הכנסת הערבים ולוודא שאנחנו עוצרים את התחלואה, שכפי שנאמר פה – שמעתי חלק מהדברים שנאמרו פה, ואכן – 670 חולים במגזר הערבי.

אלי רגב: אני חושב, ולא רק אני, אני מניח שגם גורמי הבריאות חושבים אותו הדבר, שזה משהו שיש על פני השטח אבל שכשתעשנה בדיקות בצורה יותר אינטנסיבית יתגלו מספרים אחרים.

אנטאנס שחאדה: אני לא רוצה להתמקד בחולים ומספרם, אלא בתקופת הרמדאן.

אנטאנס שחאדה: שיתוף פעולה טוב עם - -

אלי רגב: אנחנו נגענו בחמישה דברים – אחד, בסלי המזון.

אלי רגב: שניים – בסיוע באכיפה שמעבר למשטרה, הצענו איזושהי הנחיה איך לבצע אכיפה או סיוע לאכיפה, הצענו נוסף לזה סל לכל אחת מהרשויות בתחום ההסברה, הצענו ופרטנו גם דרישה לציוד מיגון עבור המתנדבים ברשויות הערביות ועבור העובדים של הרשויות הערביות שבעצם אמורות לתת שירות.

אלי רגב: אלה המרכיבים שעליהם דיברנו.

אלי רגב: סך הכל המרכיבים, הדרישה היתה 50 מיליון שקל.

אלי רגב: באופן עקרוני יש סוגיות שלא סוכמו - - -

קריאה: אלי, 70 מיליון.

אלי רגב: אוקיי.

אוסאמה סעדי: אני יודע שאתה מסתובב ביישובים הערבים וגם שאתה נמצא בדיר אל אסד ובבעינה, וגם אנחנו כולנו היינו שם וליבנו שם עם התושבים, אבל אמפתיה וסימפטיה לא יעזרו לרשויות המקומיות הערביות שעד עכשיו לא קיבלו - - -אם אין כסף, כל האמפתיה וכל הביקורים לא יעזרו.

אוסאמה סעדי: הרשויות המקומיות הערביות עוד מעט יקרסו.

אוסאמה סעדי: אנחנו היום מצביעים על העברת 180 מיליון שקל מקרן הניקיון אבל גם פה יש אפליה קשה נגד הרשויות הערביות, וגם מהסכום הגדול של 2.7 מיליארד כמעט הן לא תקבלנה יותר מ-4%.

אוסאמה סעדי: בתקופה הזו, שאנשים מובטלים ואין הכנסות ואין פרנסה, אז הרשויות המקומיות הערביות מפסידות 70 מיליון שקל מדי חודש.

אוסאמה סעדי: מה משרד הפנים, ואני יודע שהיו ישיבות ואתמול היתה ישיבה עם ראשי רשויות, ולפני זה, עם השר דרעי ושר האוצר כחלון, אבל תכל'ס עם כל הכסף – 80 מיליארד שקל, 80 מיליארד שקל שהעברנו פה באצבעות של הרשימה המשותפת, אנחנו, למגזר הערבי לא רואים עדיין שאפילו כמה מיליוני שקלים - - -

אנטאנס שחאדה: אנא, תתייחס לזה וגם מר דור בלוך – תתייחס לזה.

אנטאנס שחאדה: אנחנו רוצים תשובות עוד היום, הרמדאן מחר.

אנטאנס שחאדה: אנחנו רוצים תשובות עוד היום.

אנטאנס שחאדה: תחזרו, תעשו מאמץ עם משרד האוצר, תעשו שיעורי בית.

אנטאנס שחאדה: הסכום הנדרש אינו גדול – מדובר ב-60-50 מיליון שקל, 70 מיליון שקל מתוך סך כל הכספים שעכשיו מיועדים למשבר הקורונה.

אנטאנס שחאדה: זה סכום זניח, זה סכום זניח שהרשויות המקומיות הערביות מבקשות אתכם.

דור בלוך: מאה אחוז.

דור בלוך: רשמתי את כל הדברים, ואנחנו נתייחס בהקדם האפשרי.

מודאר יונס: אני יכול להגיד משהו לפני שאני עוזב?

מודאר יונס: ניהלנו שיח של חודשים ושנים בתוכנית הקודמת ואנחנו כבר בתוכנית הבאה לחברה הערבית, ואנחנו מדברים על מיליארדים, יכול להיות.

מודאר יונס: המצב, ואתה מכיר אותנו לא מהיום, ואתה מכיר שאנחנו אנשים אולי אמינים קצת.

מודאר יונס: המידע שאני מוסר לך – ואמרתי לך בשיחת לילה, תאמינו לנו שהמצב לא טוב.

מודאר יונס: אין ארנונה למגורים.

מודאר יונס: משרד האוצר לא רוצה להיכנס לכל העניין הזה של פיצוי מארנונה למגורים.

מודאר יונס: אבל בינתיים הסכום שאנחנו מדברים עליו הוא סכום מאוד מאוד מאוד חיוני.

מודאר יונס: אתה לא מתאר לעצמך כמה הוא חיוני.

מודאר יונס: עברנו מועצה מועצה ושאלנו.

מודאר יונס: אתנו אלי רגב, ראש מועצת ירכא.

מודאר יונס: אני לא יודע מה המצב בירכא אבל אני מבטיח לכם שירכא יכולה אולי – מצבה יותר טוב מאתנו, כי יש מעט עסקים לפחות, אז היא זכתה קצת מהפיצויים מהעניין הזה שנתנו, 2,8 מיליארד, אבל לא יעלה על הדעת שמועצות מקומיות, רשויות מקומיות חלשות – וברובן הן ערביות, צריכות להתמודד בלי כסף.

מודאר יונס: אין פתרון.

מודאר יונס: הן אלה שנמצאות בחזית.

מודאר יונס: אם לא תמצאו את הפתרון היום ולא מחר - - -

אוסאמה סעדי: צריך להגיד את זה במפורש, כמו שאמר פה ראש עירית בית שמש לשעבר, חבר הכנסת משה אבוטבול – בלי כסף אתם לא יכולים להתמודד עם הנושא.

אוסאמה סעדי: זהו.

מודאר יונס: אמת ויציב.

אוסאמה סעדי: וזה כסף קטן, לא מדובר על סכומים גדולים.

משה אבוטבול: התאריך מתקדם.

משה אבוטבול: אי אפשר ברגע האחרון כי אז בעצם ראשי הרשויות לא יכולים לקדם שום דבר.

ג'אבר עסאקלה: אנחנו מאוד מעריכים את ההבנה והקבלה של הדברים והאמפטיה, אבל באמת, אנחנו לא צריכים עוד לוביסטים שילחצו על משרד האוצר.

ג'אבר עסאקלה: צריך לקבל החלטות.

ג'אבר עסאקלה: גם משרד הפנים יש לו יד בעניין והוא יכול גם מהתקציב שלו במצב חירום לתרום כסף מיידי ולא לחכות עד שמשרד האוצר עם כל הביורוקרטיה שלו ייקח לו חצי חודש, ואז פספסנו את הרמדאן, ללא כל ההכנות והזירוז, וכו' וכו' – אנחנו יכולים להגביר את ההדבקה בחברה הערבית ובתוך המדינה כולה.

ג'אבר עסאקלה: אי אפשר, הדבר הזה מסכן את בריאות הציבור כולו.

ג'אבר עסאקלה: ולכן אנחנו חייבים את הכסף הזה אתמול ולא מחרתיים.

אנטאנס שחאדה: אז אולי המשרד לשוויון חברתי יענה?

מודאר יונס: אני רוצה לעזוב ולאחל לכם הצלחה, אבל אני רוצה לסכם, רק מילה אחת, אם יורשה לי.

מודאר יונס: מה שאנחנו רוצים זה להבדיל בין שני דברים.

מודאר יונס: בראש וראשונה, כל המצב של הרשויות המקומיות, זה מסתכם בהרבה הרבה כסף.

מודאר יונס: ההערכה הגסה שלנו – בכל חודש רק הפסדי הארנונה שלנו זה סדר גודל של 70 מיליון שקל.

מודאר יונס: כלומר, פיצוי מהבחינה הזו על מנת שכן נשלם משכורות זה לא 70 - - - זה הרבה מעבר לכך.

מודאר יונס: זה רק בכל חודש כמעט 80-70 מיליון שקל, שהערכה גסה שלנו – שאנחנו מדברים על 300 מיליון שקל.

מודאר יונס: אבל היות והגענו לרמדאן ומצבנו ממש אקוטי, אמרנו שאנחנו בינתיים מתמקדים בשאלת החירום לרמדאן, שציין אימן ופירט, וזה 70 מיליון שקל.

מודאר יונס: אז אני חושב שאם המצב שלנו – אנחנו מדברים על 400-300 מיליון שקל בשביל לנשום, אז תארו לעצמכם כמה אנחנו חנוקים בשעת חירום.

מודאר יונס: זה אומר שמשלמים את ה-70 אבל תדעו לכם: למחרת דור ויוצר וגולן ימצאו אותי על הדלת שלהם אומר להם – חבר'ה, עכשיו צריך להתקדם ולעשות - - - אבל להיום, למחר, זה הסכום שאנחנו צריכים אחרת באמת ובתמים אנחנו בבעיה.

מודאר יונס: ותשמעו גם למשרד הפנים.

מודאר יונס: משרד הפנים לא בא בקלות לראשי הרשויות, הוא אומר את אותם דברים וגם משרד הבריאות אומר את אותם דברים.

מודאר יונס: דור, אין ברירה.

מודאר יונס: יש לכם – אין לכם, אני יודע שיש לכם את הכסף, יש לכם את היכולות להביא את הכסף.

מודאר יונס: תביאו אותו.

מודאר יונס: אני נאלץ לעזוב, תודה.

אנטאנס שחאדה: תודה, מודאר, אני מקווה שנצליח לעזור במקצת כי אחרת המצב יהיה מאוד קשה ביישובים הערבים.

אנטאנס שחאדה: אולי למשרד לשוויון חברתי יש מזור, או יכול לעזור?

רועי אסף: קודם כל אני מבקש לאחל לכולם רמדאן כרים.

רועי אסף: זה דיון מיוחד על הרמדאן.

רועי אסף: אין לי אלא להסכים אלא רק להעיר נקודה אחת בנושא הרשויות המקומיות והמצוקה שלהן.

רועי אסף: בואו נסתכל רגע על הפרט.

רועי אסף: הפרט בחברה הערבית כרגע יצא לאבטלה בקנה מידה גדול, ואנשים שאפילו התפרנסו בכבוד והעסיקו מספר שכירים מצומצם בעסקים הקטנים נכנסו כרגע למצב שהם לא יכולים להתפרנס.

רועי אסף: זו קבוצה הולכת וגדלה.

רועי אסף: רמדאן הולך פה להיות נקודת מפתח ומפנה בעניין התחלואה והתנהגות האוכלוסייה.

רועי אסף: אנחנו חושבים שמשרדי הממשלה דווקא כן מתואמים, ומאמצי ההסברה מתואמים.

רועי אסף: תמיד מהצד יש דברים שנראים קצת פחות, אבל - - -

אנטאנס שחאדה: רועי, תרשה לי – האם יש עודפים מתוכנית ה-15 מיליארד?

אנטאנס שחאדה: אתה מנהל 922, אתה אחראי על הפיתוח הכלכלי והחברתי.

אנטאנס שחאדה: אנחנו יודעים שיש הרבה כספים שלא נוצלו, יש הרבה תקציבים שלא נוצלו ויש עדיין עודפים.

אנטאנס שחאדה: מה אתה יכול עכשיו, בקיימים, בנמצא, שאפשר לסמן אותם – שעדיין לא נוצלו מהתוכנית ואפשר להשתמש בהם במיידי?

רועי אסף: החלטת הממשלה - - - על ידי משרדי הממשלה השונים.

רועי אסף: הנתון האחרון שלנו יש הוא ש-6 מיליארד שקלים הוקצו בהרשאות לרשויות, מתוכם הוקצו במזומן למעלה מ-3 מיליארד שקלים ועל כן עשוי להיות איזשהו פער פה.

רועי אסף: אני רוצה לציין שכל הכסף הזה חויב לרשויות לפרויקטים קיימים ולאו דווקא הייתי ממליץ לעשות בו שימוש אחר, לא בטוח שזה הדבר הנכון, כי הרשויות צריכות את הכסף הזה בלאו הכי.

רועי אסף: אתה למעשה תיקח כסף מאותה רשות - -

אנטאנס שחאדה: עודפים, אני מדבר על עודפים.

רועי אסף: - - ותעביר לאותה רשות באופן אחר.

רועי אסף: אני לא בטוח שזה המסלול התקציבי הנכון, אבל אלה הנתונים שיש לי כרגע להגיד לך, כבוד היושב-ראש, יש 6 מיליארד שקל שיצאו בהרשאות תקציביות, 3 ומשהו מיליארד לביצוע במזומן, אבל זה נמצא אצל הרשויות אבל עם מטרות מאוד מאוד מוגדרות – אלה התנאים של משרד הפנים, משרד הבינוי והשיכון, משרד החינוך וכן הלאה.

רועי אסף: אלה הנתונים שיש לי נכון לינואר 2020.

אנטאנס שחאדה: אולי נבקש פירוט לזה.

אנטאנס שחאדה: תשלח לנו פירוט.

אנטאנס שחאדה: ומה עכשיו לרמדאן אתם יכולים לעזור לרשויות המקומיות הערביות?

רועי אסף: הכתובת פה במקרה הזה היא משרד הפנים שהוא אמון על הרשויות המקומיות.

רועי אסף: גם כל תקציבי 922 עברו בהרשאות ממשרד הפנים באישור של ועדת ההיגוי שלנו והן כבר נמצאות ברשויות בחלק מהסכומים שיש שם.

רועי אסף: כאמור, אני הייתי שואל את פנים אם לא בטוח שזו הדרך הנכונה לעשות, ואני אשלח לוועדה פירוט של כל משרד ממשלתי וכל תקציב, אין בעיה.

אנטאנס שחאדה: זה באמת חשוב.

אנטאנס שחאדה: אני אודה לך אם עוד השבוע או תחילת השבוע הבא תוכל לעשות את זה, אם זה מוכן.

רועי אסף: אני אעשה את זה בתום הישיבה, עד סוף היום.

אנטאנס שחאדה: מצוין, תודה רבה.

אנטאנס שחאדה: עכשיו נרצה לשמוע מהשיטור בביטחון הפנים על ההכנות שלהם לרמדאן, כי זה מאוד חשוב, וזה ישלים את התמונה.

דני שחר: אל"ף, אני כרגע בודק לזרז את העברת התשלומים שנמצאים כרגע אצלנו, לרשויות המקומיות כמה שיותר מהר.

אנטאנס שחאדה: תסביר לי איזה כספים יש לכם.

דני שחר: הרשות לביטחון קהילתי במשרד לביטחון הפנים מתקצבת את הרשויות המקומיות לכל מיני נושאים שקשורים לעניין הדיון, וכו', כאשר התהליך הוא שאני מקצה תקציב, הרשות מבצעת, מחזירה לנו את הקבלות ואני מעביר עליהם את התקציב.

דני שחר: אני כרגע עושה בדיקה מול החשבות שלנו.

דני שחר: במידה ויש כספים שנמצאים אצלנו הם יועברו כמה שיותר מהר לרשויות המקומיות.

אנטאנס שחאדה: אתה לא יודע אם יש כספים ומה הסכום.

דני שחר: אני יכול לבדוק את זה, אני צריך את התשובה מהחשבות, אבל מה שיש – יועבר.

דני שחר: יש עוד דברים שהם בתהליך, אבל מה שכרגע נמצא אצלנו יועבר.

אנטאנס שחאדה: וזה יהיה ייעודי לפיקוח או מה?

אוסאמה סעדי: אבל מדובר על עשרות מיליונים?

אוסאמה סעדי: על מיליונים בודדים?

אוסאמה סעדי: על אלפים?

דני שחר: זה ספציפית לכל רשות, אני לא יכול להגיד לך כרגע כי זה - - -

אנטאנס שחאדה: זה תקציב – למה הוא מיועד?

דני שחר: זה תקציב שמיועד גם לביטחון, זאת אומרת – לפיקוח, גם למניעה, לכל משיות הרשות ברשויות המקומיות.

דני שחר: אנחנו מקצים תקציב לפי גודל הרשות, לפי כל מיני קריטריונים, שהוא מופנה לכל מיני נושאים שקשורים לתחושת הביטחון.

דני שחר: אם תקציב למצלמות, ועכשיו אני אגיד משהו בהקשר הזה, דרך תקציב למוקדן, לכל מיני נושאים.

דני שחר: אני יכול לתת הרצאה שלמה.

דני שחר: אימן סייף מכיר את זה.

דני שחר: אבל מה שכן עשינו, אחת הבעיות שזיהינו, למשל – בדיר אל אסד ובעינה – שהמוקד שאני מתקצב אותו לא מחובר למוקד אזורי.

דני שחר: אני מקווה שעד סוף השבוע נעשה תהליך זריז אצלנו.

אנטאנס שחאדה: תודה.

אנטאנס שחאדה: לרשות המקומית אין אפילו מכונית אחת לפיקוח, ברשות המקומית.

דני שחר: אני לא מתקצב את המכוניות שלהם.

אוסאמה סעדי: זה פיקוח, זה צריך להיות בפיקוח.

דני שחר: תנו לי רק ברשות

דני שחר: כם לסיים – אני בתוך הסל שלי מתקצב מספר נושאים.

דני שחר: אם יישוב לא ביקש או לא קיבל אישור לרכוש רכב פיקוח, אז אין לו.

דני שחר: אבל מה כן יש לנו?

דני שחר: יש לנו מספר רשויות בתוך המגזר הלא יהודי שיש להן שיטור עירוני – אום אל פאחם, נצרת, עוד כמה רשויות – יש רשימה של מספר רשויות שאנחנו מפעילים אותן לנושא הזה.

דני שחר: אני, אגב, מאוד מתחבר למה שנאמר קודם, כי זה עלה אצלנו – הקצת תקציב לטובת רכבי פיקוח.

דני שחר: אם זה מאושר אנחנו נדע בתוך הרשויות להפוך את זה לסוג של פיקוח עירוני, בהנחה ויתנו את התקציב לרכבים.

דני שחר: זה עלה, נדמה לי, על ידי אימן סייף קודם.

דני שחר: במידה ויתנו את התקציב הזה, כמובן, אנחנו נדע לרתום את הרשות המקומית לטובת הפיקוח בתקופת הרמדאן.

דני שחר: אנחנו עושים פעילות הסברתית, ספציפית לעניין הרמדאן, אבל היא לפי העקרונות של הרשות.

דני שחר: זאת אומרת, אנחנו לא עושים עוד על מה שעושה משרד הבריאות, אלא דברים שעוסקים כמובן בסמים, אלימות ואלכוהול.

דני שחר: דיברתי על החיבור לכרמיאל – זה עלה ביום שבת בעקבות התפרצות בדיר אל אסד ובבעינה.

דני שחר: העברנו כבר את התקציב, סגרנו את המעגל.

דני שחר: אני מקווה שעד יום חמישי, גג – ראשון, החברות יחברו אותם ואז לפחות לרשויות האלה יהיה עוד משהו.

דני שחר: זה עלה ספציפית ברשויות האלה, הן יהיו מחוברות למוקד אזורי שזה חלק מאוד מרכזי כשאנחנו עושים פיקוח על יישובים.

דני שחר: מה שעוד יש בכל אחת מהרשויות האלה – וזה אני אומר לכם – יש עובדים שלנו שאנחנו מתקצבים אותם, מנהלי יישובים וכו'.

דני שחר: יצא גם מכתב אישי ממני לכל ראשי הרשויות.

דני שחר: ניתן לקחת את אותם עובדים – אם זה מדריך המוגנות, אם זה הפקח וכו', שהרשות תשתמש בהם, לצרכי החירום.

דני שחר: זאת אומרת, אם היא רוצה לעשות לצורך העניין הסבה למנהל יישובי שיתעסק בתחומי התנדבות, עבודה מול המשטרה, עבודה במוקד, וכו' – הם יכולים להשתמש באנשים שיש לנו שבעיקרון הם אנשים שצבועים למשימות אחרות.

דני שחר: אנחנו מתקצבים אותם והם עובדי הרשויות המקומיות, כשהרשויות מכירים את זה, הם קיבלו מכתב אישי ממני שהם יכולים לעשות.

דני שחר: אני דווקא פונה מכאן למי ששומע אותי ממשרד הפנים כן להחזיר את כלל העובדים של הרשות למאבק באלימות, סמים ואלימות לשטח, לעבודה.

דני שחר: הם יכולים הרבה לסייע בריחוק החברתי בשעות הלילה של הרמדאן.

דני שחר: כל המדריכים האלה הם מדריכי - - - והנוער יכולים לעבוד בלילה, וגם לשמור על הריחוק החברתי.

דני שחר: זה ימעיט את אחוז ההדבקה כשאנחנו עובדים על הנושא הזה.

דני שחר: אני באמת פונה, חבל שמודאר לא שומע אותי, רציתי לדבר כשהוא דיבר ולא הצלחתי.

דני שחר: מאוד חשוב להחזיר את העובדים האלה שיעבדו על הריחוק החברתי בשעות הלילה כשהצעירים ייצאו לרחובות, ואני אומר לכם – הצעירים ייצאו לרחובות, אני רואה את המציאות הקיימת.

אנטאנס שחאדה: אתה מציע להחזיר חלק מעובדי הרשויות המקומיות או רק ספציפית עובדי ה - - -

דני שחר: אל"ף, כל מילה בסלע ממה שאמר ספדי.

דני שחר: אנחנו מתקופת הרמדאן שינינו את שעון החיים של העובדים שלנו לעבוד בערב, כמו שמר ספדי אמר – שהצעירים ייצאו לרחובות.

דני שחר: לכן נדאג שהאנשים שלנו בשעות האלה יהיו בשטח.

אנטאנס שחאדה: למשרד הפנים יש מה להוסיף?

אנטאנס שחאדה: לא.

אנטאנס שחאדה: אז נעבור למשרד לביטחון הפנים.

הדס מדמוני: בוקר טוב לכולם.

הדס מדמוני: אנחנו נציגי המשטרה.

הדס מדמוני: אני אתחיל בכמה הלכי רוח ואחר כך אעבור להיערכות לרמדאן, כפי שנדרשנו.

הדס מדמוני: קודם כל חשוב מאוד לציין שמדובר בציבור ממושמע שמקפיד באופן יחסי על ההנחיות, לצד קושי לאורך זמן ממושך כמו כל הציבור, בעיות קצת עם הצעירים – זה גם, ככה, הוזכר כאן.

הדס מדמוני: חלק מהנחיות משרד הבריאות לא ברורות לכלל הציבור – אני אדבר גם על ההסברה וההידברות בסוף.

הדס מדמוני: כל המערכת מגויסת.

הדס מדמוני: דיברו על זה גם ראשי הרשויות, גם פורום החירום.

הדס מדמוני: זה חשוב מאוד אבל עדיין יש הרבה מאוד קשיים.

הדס מדמוני: מבחינתנו יש עליה בכמות השיחות למוקד וזה שיתוף פעולה טוב.

הדס מדמוני: אנחנו זוכים לשיתוף פעולה טוב גם מהציבור, גם מראשי הרשויות, גם מהמנהיגים – ואת זה חשוב לציין.

הדס מדמוני: מבחינתנו, בשבוע שעבר היה מפגש של השר, המפכ"ל עם נציגים של ראשי רשויות, כמובן – עם ראש המנהלת, לקראת הרמדאן.

הדס מדמוני: אנחנו ממליצים, וזה יעלה היום בישיבת הממשלה כמו שנאמר פה בדיוק על הגבלות שמדברות על העסקים – שהעסקים יישארו סגורים משעות אחר הצהריים, כפי שהוזכר פה בדיוק.

הדס מדמוני: זה עיקר ההמלצה ואנחנו מאוד מקווים שזה מה שיתקבל.

הדס מדמוני: אנחנו כמובן נאכוף בהתאם.

הדס מדמוני: צריך לזכור שמדובר בהרבה מאוד יישובים, ועוד שכונות ערביות במזרח ירושלים.

הדס מדמוני: כלומר, לסגר יש משמעויות שליליות – אנחנו מצטרפים לזה, ואנחנו גם ממליצים המלצות ממוקדות לגבי העסקים הסגורים.

הדס מדמוני: מה שיתקבל בהחלטת הממשלה אנחנו כמובן נאכוף.

הדס מדמוני: המלצה נוספת שחשובה מבחינתנו והיא גם עלתה פה על ידי הרבה נציגים זה הסיפור של הסברה, של הידברות, של חינוך, של מידע לאוכלוסייה בכל הרמות, מראשי הרשויות דרך מנהיגים, דרך נציגי רפואה – רופאים עושים עבודה מאוד חשובה, ולכן פה צריך לתת השקעה מאוד מאוד גדולה.

הדס מדמוני: המלצה נוספת היא שההמלצות וההחלטות שהתקבלו היום יהיו למשך שבוע.

הדס מדמוני: הרמדאן מתחיל מחר בלילה.

הדס מדמוני: נראה איך השבוע הראשון יעבור ובהתאם לזה תתקיים הערכת מצב.

הדס מדמוני: לנושא שעלה פה בעניין האכיפה והכוחות –א נחנו מתגברים את התחנות בחברה הערבית במהלך כל חודש הרמדאן תגבור משמעותי, וגם זה יעשה את העבודה.

הדס מדמוני: עד כאן, מבחינתי, אם ליונס, נציג המנהלת יש מה להוסיף – אשמח.

דני שחר: שנייה, אני קיבלתי נתונים.

דני שחר: אנחנו באחרונה הכנסנו 13 מיליון שקל.

דני שחר: חלק גדול מזה זה למגזר הערבי.

דני שחר: יש בקנה, וזה בתהליך – עניין של ימים, עוד 12.5 מיליון שקל שחלק גדול מזה ילך למגזר הערבי ואנחנו נעשה מאמץ כמה שיותר מהר להעביר את כל התשלומים.

דני שחר: אני מציע שישראל, מנהל אגף הביטחון של המשרד לביטחון פנים שגם יגיד כמה מילים.

מודאר יונס: אני רק אוסיף משפט אחד, אם שומעים אותי.

מודאר יונס: הדס הקיפה את כל הפרטים, רק חשוב לי להוסיף פרט קטן – שאנחנו, בנוסף לאכיפה, כמובן, שתהיה קיימת, נדגיש את הסובלנות שתהיה בתקופת הרמדאן ולכן אנחנו ניתן היבט מאוד רציני וחזק להיבט ההסברתי בנוסף לכל ההסברה שדיברו עליה לפני זה.

מודאר יונס: לכן אנחנו גם נדגיש את האפקט ההסברתי במהלך כל חודש הרמדאן.

 << דובר >> ישראל אביסר: אני ראש אגף בכיר לחירום, אני מרכז את הפעילות של המשרד מול המשבר ואני רוצה להגיד כמה דברים מרכזים, מסכמים, מנקודת המבט של השר לביטחון הפנים, מר גלעד ארדן.

 << דובר >> ישראל אביסר: חשוב לי לומר שבשבועות האחרונים השר קיים דיוני היערכות מוגברת בראשותו, בעיקר מול משטרת ישראל ונוספים, כשבעצם היה ברור לנו לחלוטין לאורך התקופה שהרמדאן השנה מחייב היערכות ייחודית בגלל המורכבות של משבר הקורונה שיוצר מה שנקרא דיסוננס מובנה בכל מה שנוגע לחוסר היכולת לחגוג בצורה משפחתית וכל מיני הרגלים או היבטי מסורת שהם מאוד חשובים, אבל השנה הם נמנעים בגלל המשבר.

 << דובר >> ישראל אביסר: לכן הייתי רוצה לציין מספר נקודות בקצרה.

 << דובר >> ישראל אביסר: ראשית, השר קיים מפגשים מול ראשי המגזר בצפון, גם מתוכנן בהמשך השבוע בדרום, כשהרעיון המרכזי מבחינת השר ומבחינת ראש הממשלה – שגם נפגש אתמול עם בכירים במגזר הערבי – זה להגיע להסכמות, על מנת שכל התקנות שמגבילות את הפעילות תהיינה בהסכמה, בידיעה והבנה משותפת עם ראשי המגזר.

 << דובר >> ישראל אביסר: זה בעצם צורך חיוני על מנת לשמור על בריאות הקהל.

 << דובר >> ישראל אביסר: נקודה שנייה זה מאמץ ההסברה – מדינת ישראל השקיעה משאבים רבים, יש פה קמפיין הסברה מאורגן בהובלה של משרד ראש הממשלה, משרד הבריאות, המשרד לביטחון הפנים ונוספים, שנועד להעביר את המסרים לקהל הרחב, והמסרים הם מסרים של חשיבות כיבוד התקנות שיתוקנו אל מול המגזר, ותכף נדבר עליהן, כי התקנות האלה, בסופו של דבר נועדו לשמור על בריאותם ורווחתם.

 << דובר >> ישראל אביסר: לגבי התקנות – הן כרגע בשלבי סיכום וסיום.

 << דובר >> ישראל אביסר: אני לא משפטן אבל אומר בקצרה שהן מבטאות רציונל שמדבר על כך שמהשעה 18:00 בערב ועד - - -

אנטאנס שחאדה: תקנות מיוחדות לתקופת הרמדאן, נכון?

 << דובר >> ישראל אביסר: בהחלט כן.

 << דובר >> ישראל אביסר: התקנות מדברות על כך שמהשעה 18:00 בערב לשעה 03:00 לפנות בוקר תהיה סגירה של הפעילות המסחרית, עיקר הפעילות המסחרית, למעט כמה חריגים שיוגדרו בתקנות, כשבעצם הרציונל הוא למנוע יציאה אל המרכזים המסחריים והתגודדויות שכמובן מייצרות את הפוטנציאל להדבקה וכל הדברים שיש רצון משותף של המדינה ושל המגזר כמובן להימנע מהם.

 << דובר >> ישראל אביסר: אז זה לגבי התקנות.

 << דובר >> ישראל אביסר: הן כרגע בשלבי טיוטה והן תאושרנה היום או מחר, אני מניח.

 << דובר >> ישראל אביסר: הם יבטאו את הרציונל שהצגנו לפני רגע.

אנטאנס שחאדה: הסעדה וטייק אוויי יהיה?

אנטאנס שחאדה: אפשרות למסעדות וטייק אוויי והזמנות עד הבית.

 << דובר >> ישראל אביסר: אז כן, הטיוטה האחרונה של התקנות מולי, יש פה גם את היועצת המשפטית שלנו שתוכל להתייחס לזה.

 << דובר >> ישראל אביסר: אבל הן מדברות על כך שבתי המסחר יהיו סגורים למעט בתי מרקחת ומתן אפשרות מראש לקיים גם טייק אוויי.

 << דובר >> ישראל אביסר: אם איילה, היועצת המשפטית שלנו תרצה להתייחס – היא תרחיב.

 << דובר >> ישראל אביסר: אבל התקנות הן בתיאום והסכמה מלאה עם ראשי המגזר.

 << דובר >> ישראל אביסר: נקודה שלישית שאני רוצה לומר זה מאמץ האכיפה, שכמובן מובילה אותו משטרת ישראל.

 << דובר >> ישראל אביסר: האכיפה הולכת להיות שונה במהות ממה שכולם מכירים.

 << דובר >> ישראל אביסר: זו אכיפה משתפת מתוך הבנה שזה אינטרס משותף של המדינה ושל המגזר לכבד את ההוראות כי הן בעצם מצילות חיים.

 << דובר >> ישראל אביסר: לכן זו תהיה אכיפה הרבה יותר מתחשבת על פי דירקטיבה שהגדיר השר, ולכן גם במאמץ האכיפה ישולבו גם פקחים עירוניים וגם פקחים ממשלתיים על מנת להכניס נדבך אזרחי לכל מרכיבי האכיפה, כי האכיפה, בסופו של דבר היא אכיפה שנועדה לשמור על בריאות הציבור.

 << דובר >> ישראל אביסר: אז אלה ארבעת המרכיבים: הסברה, תיאום משותף עם ראשי המגזר, תקש"ח ייעודי ואכיפה – עם כל הסייגים שהזכרתי, כולל היערכות ייעודית בכל הארץ שמשטרת ישראל תכננה ונערכה מראש.

 << דובר >> ישראל אביסר: השר מלווה את הנושא הזה מקרוב, קיים שורה מלאה של דיונים, ימשיך לנטר וללוות את זה מקרוב מתוך הבנה שזה אתגר מאוד משמעותי כי בעצם בראיית מקרו, ראייה מדינתית – יש פה תהליך הפוך.

 << דובר >> ישראל אביסר: במגזר אנחנו הולכים להחמיר בימים ובתקופה הקרובה, כשבעצם בצד השני, בחברה הישראלית יש איזשהו תהליך של הקלות.

 << דובר >> ישראל אביסר: המגמות ההפוכות האלה הולכות לייצר איזשהו אתגר.

 << דובר >> ישראל אביסר: חשוב שנכיר אותו, אבל הוא נובע מתוך הסיטואציה המאוד מסוימת שאנחנו נמצאים בה.

 << דובר >> ישראל אביסר: מבחינתי, עד כאן המסרים המרכזיים.

 << דובר >> ישראל אביסר: תודה.

מועוויה כבהה: שתי נקודות אם אפשר.

מועוויה כבהה: לדעתי, לגבי היערכות – קודם כל תודה על כל המידע שנתתם פה.

מועוויה כבהה: נתון אחד שצריך גם להכיר – הרבה נדבקים והרבה אנשים שנדבקו במחלה במגזר הערבי, לפי החקירות האפידמיולוגיות שלנו נדבקו ממגע עם חולה בסופרים.

מועוויה כבהה: צריך להקפיד, לדעתי, ובתקנות – האדון לפני דיבר על סגירת המרכזים המסחריים מ 18:00 בערב עד 03:00 בלילה, אני חושב שצריך לתת את הדגש על הסופרים והמרכזים המסחריים לפני ארוחות האיפטר.

אנטאנס שחאדה: לשמור על התקנות וההתנהגות.

אנטאנס שחאדה: מרחק והכל.

מועוויה כבהה: כי יש עומס על הסופרים, אנשים רוצים לקנות ולזווד בשביל הארוחה בערב.

מועוויה כבהה: נקודה שנייה – לדעתי צריך לדאוג למסגרת של בתי מלון, אולי לשכנע כמה שיותר חולים מהמגזר הערבי להיות במלון, אבל לדאוג להם לתנאים של ארוחת רמדאן, למשל, ושיהיו ביחד בבית מלון, כי כמה שיותר נוציא חולים מתוך המגזר לבתי מלון זה יכול לעזור לנו במניעת הפצת המחלה, במיוחד בגלל הקרבה במגזר בארוחת האיפטר.

מועוויה כבהה: עוד נקודה אחת – בבתי מלון אפשר להגביר את הבדיקות על מנת לאתר כמה שיותר ולהחזיר אותם אולי למשפחות שלהם, ברמדאן.

אנטאנס שחאדה: זה התפקיד שלכם.

אנטאנס שחאדה: אתם תגבירו את הבדיקות ותזרזו את התשובות.

מועוויה כבהה: רק נתון אחד מעודד – אנחנו עומדים על 25% מחלימים מתוך החולים.

מועוויה כבהה: - - - מתוך ה-670 הם אנשים שהחלימו.

ג'אבר עסאקלה: אני רוצה לפנות אל משרד הבריאות.

ג'אבר עסאקלה: אחד הדברים שצריך להסתכל זה על מי נבדק בחברה הערבית.

ג'אבר עסאקלה: כלומר, האם הקבוצות שהן בסיכון שיעורן בתוך הנבדקים הוא גבוה?

ג'אבר עסאקלה: אני חושב שצריך לפרסם את הפילוח הזה.

ג'אבר עסאקלה: יש לי תחושה, ביקרתי והייתי בכמה מקומות, וראיתי שמעט נשים נבדקות.

אנטאנס שחאדה: ביקשנו את הפילוח ולא קיבלנו.

ג'אבר עסאקלה: צריך את הפילוח הזה של גיל ושל מגדר כדי שנבין איפה אנחנו צריכים לשים את הדגש.

ג'אבר עסאקלה: קופות החולים נכנסו לעניינים ואנחנו יכולים לזרז או להעלות מודעות בקרב הקבוצות האלה שנבדקות פחות.

ג'אבר עסאקלה: כמובן שצריך להרחיב את הבדיקות, וכו' וכו'.

גידי פרץ: פילוח של בדיקות לפי מגדר בחברה הערבית – נשלח אותו היום.

ג'אבר עסאקלה: לגבי כלל המשרדים אני רוצה להגיד כמו שאמרתי בהתחלה – אני חושב שחוסר התיאום ואי שיתוף הפעולה די בולט, ואני חושב שמה שחווינו בכלל החברה בישראל – אנחנו חווים אותו גם לגבי החברה הערבית, וזה חשוב להתחיל ולתאם את הדברים.

ג'אבר עסאקלה: אנחנו מקבלים הרבה הבנה, הרבה אהדה וחיבוקים, אבל מזה כסף לא יוצא.

ג'אבר עסאקלה: כסף לא יגיע.

ג'אבר עסאקלה: נראה לי שאם משרד האוצר אומר "תוך ימים", אז הלך עלינו הרמדאן.

ג'אבר עסאקלה: אני חושב שכולנו, כל נציגי המשרדים צריכים להגביר את הלחץ על משרד האוצר כדי שהכסף יעבור, ואני מדבר על מצב החירום עכשיו של הרמדאן.

ג'אבר עסאקלה: ויש את מצב החירום היותר מורכב, זה שהרשויות החלשות – הערביות בעיקר, וגם יהודיות קורסות.

ג'אבר עסאקלה: דיברנו על זה בוועדת הקורונה כבר כמה פעמים.

ג'אבר עסאקלה: היה לנו מפגש עם ראשי ערים.

ג'אבר עסאקלה: חבר'ה, הרשויות קורסות.

ג'אבר עסאקלה: זה אומר שאין פיצוי רציני על ארנונה מתעשייה ביישובים הערבים, אין גבייה של ארנונה ביתית, אין הכנסות.

ג'אבר עסאקלה: הלך עלינו.

ג'אבר עסאקלה: משכורות לא יהיו, ספקים לא יספקו את השירות.

ג'אבר עסאקלה: ולכן חייבים.

ג'אבר עסאקלה: משרד האוצר, אתם הכתובת לדברים האלה.

ג'אבר עסאקלה: משרד הפנים – אתם גם כתובת.

ג'אבר עסאקלה: צריך להתחיל לפעול מהר ביותר.

ג'אבר עסאקלה: אני חושב שמשרד האוצר חייב לתת תשובה לגבי ה-70 מיליון שקל באופן מידי, וזה אומר – לפני תחילת הרמדאן.

ג'אבר עסאקלה: לפני מחר.

משה אבוטבול: אני הייתי מתייחס לדברים שנאמרו פה מקודם.

משה אבוטבול: ראשית, אם רוצים לחזק אותם, כדי שלא יהיה מחסור במשאבים, חייבים באמת להגביר גם את העניין הכספי, וגם ראשי הרשויות חייבים להעביר את אלה שמטפלים בסדר ביום יום, אפילו שהם נשלחו לעבודתם בתקופה הזו, להגביר את האחוזים של העובדים, בפרט עובדי שפע, עובדים שמתעסקים בנושא הזה של אירועים, ולהיות כמה שיותר עם אותם תושבים.

משה אבוטבול: דבר נוסף, אני מבקש גם בנושא של המשטרה – המון רגישות.

משה אבוטבול: אחרי הכל זה חג אצל האוכלוסייה הזו.

משה אבוטבול: צריך לדעת להיות רגישים ולהפעיל גם שיקול דעת.

משה אבוטבול: אני אומר את זה בגלל שאצלנו, לצערנו, היה שיקול דעת מוטעה בכל מיני התייחסויות כלפי אזרחים.

משה אבוטבול: היתה אגרסיביות יתר.

משה אבוטבול: את מה שאני דורש לגבי האחים שלי אני דורש גם לגבי האחים שלכם.

משה אבוטבול: אנחנו צריכים לדעת שכולנו נמצאים לא באותה ספינה אבל באותו קרון, באותה קורונה.

משה אבוטבול: וגם חשוב בנושא הזה לדעת להפעיל שיקול דעת מיטבי בפרט לגבי חסרי ישע שגם קיימים באוכלוסייה שלכם, כלפי כל מיני אנשים – שלא יהיו יותר מדי ילדים קטנים, גברים, נשים, נשים הרות – גם פיזור, אם תהיינה הפגנות כאלה ואחרות.

משה אבוטבול: והדבר האחרון – היות והמנהג הוא לאכול יחד באותו ערב צריכים שמנהיגי הדת יאמרו לאנשים כמו שלהבדיל אצלנו בליל הסדר, היה מאוד כואב ומצער להפריד משפחות, זה עשה קושי גדול אצלנו – גם פה תצטרכו להיות שותפים למאמץ בשביל הבריאות.

משה אבוטבול: צריך לפעול בנושא הזה ללא פשרות, ובעזרת ה' אני מקווה שכולנו נהיה בריאים ואללה כרים.

בועז יוסף: שלום לכם.

בועז יוסף: אני אדבר בכובע של ממונה מחוז הצפון במשרד הפנים וגם ממלא מקום מנהל אגף העדות במשרד הפנים.

בועז יוסף: כעיקרון אני לא אחזור על מה שנאמר אנחנו עושים באמת את הכל כדי שהקורונה - - -מנסים עם ראשי הדת, עם הקהילות, עם המובילים בעדה ומנסים גם לאפשר תקציבים ככל האפשר.

בועז יוסף: אנחנו לומדים את זה כרגע.

בועז יוסף: אני רוצה להתמקד במשהו שהוא קטן יחסית שאני נלחם בו כבר כמה ימים ואני נראה כמו מקבץ נדבות.

בועז יוסף: משרד הפנים מעסיק בשוטף אימאמים ומואזינים בהרבה מסגדים, משהו כמו למעלה מ-300 עובדים שהם אימאמים ומואזינים.

בועז יוסף: קיימנו כבר בשלושה השבועות הקודמים עשרות ישיבות זום וועידות עם המל"ל, עם המשטרה, עם כל הגופים השונים, שבהן הוחלט שצריך להחזיר לעבודה את כל האימאמים וכל המואזינים כי הם בעצם אנשי הדת המובילים בתוך היישובים, והם יכולים לשכנע ולהסביר, להמשיך את ה - - -

אנטאנס שחאדה: הוצאתם אותם לחל"ת?

בועז יוסף: לא לחל"ת, הם יצאו לחופשה במסגרת התקנות לשער חירום.

בועז יוסף: 30% השארנו.

בועז יוסף: ה-30% האלה לא מספיקים לכל המסגדים שיש לנו.

בועז יוסף: אנחנו רוצים להחזיר את כולם.

בועז יוסף: ממה נפשך?

בועז יוסף: מה הבעיה?

בועז יוסף: זו לא בעיה כספית שהאוצר צריך להתערב בה משום שאנחנו משלמים להם משכורת.

בועז יוסף: אם הוא יושב בבית או יושב במסגד זו אותה משכורת.

בועז יוסף: אני לא מבין פשוט את ההתעקשות של משרד האוצר ושל הממונה - - -

אנטאנס שחאדה: הבנו.

אנטאנס שחאדה: מה הדרישה הספציפית שלך?

אנטאנס שחאדה: תחזור עליה, בבקשה.

בועז יוסף: להחזיר, להחריג את כל האימאמים וכל המואזינים, להחזיר אותם לעבודה בחריגה.

בועז יוסף: הגשנו בקשה מסודרת לממונה על השכר באוצר, לקובי בר נתן.

בועז יוסף: לצערי הרב אני כבר שלושה ימים בצעקות וצרחות מול כל העולם, וכל פעם נותנים לי עוד נדבה – קח עוד 10, קח עוד 20.

בועז יוסף: אני לא מוכן לזה.

בועז יוסף: אני רוצה את כולם, כל העובדים, כל האימאמים וכל המואזינים שיחזרו היום לעבודה.

אנטאנס שחאדה: מצטרפים לקריאה שלך, ונפנה למשרד הפנים.

אנטאנס שחאדה: יש משהו לסיכום?

אנטאנס שחאדה: אנחנו חייבים לסיים תוך כמה דקות.

אימן סייף: אני רק רוצה לומר: הרמדאן עוד יומיים.

אימן סייף: כסף, כסף, כסף.

אימן סייף: זה מה שצריך.

איילה ויינשטיין: אני מהייעוץ המשפטי במשרד הפנים.

איילה ויינשטיין: - - - אז קודם כל – זה צריך להגיע לאישור הממשלה.

איילה ויינשטיין: דבר שני, לשאלה שעלתה פה לגבי משלוחים, כרגע – לפי ההסדר שמתגבש – יאפשרו משלוחים, אבל רק להדגיש: זה לא טייק אוויי.

איילה ויינשטיין: זאת אומרת, ללא הגעה למקום החנויות והעסקים.

אנטאנס שחאדה: קודם כל אני מודה לכל המשתתפים.

אנטאנס שחאדה: זה דיון חשוב, וזה מראה על חשיבות הנושא שיש התגייסות, היו כמעט כפליים ממה שביקשנו, מספר המשתתפים, אבל זה לא קיבל ביטוי פה בוועדה, שכל חברי וחברות הקואליציה לא השתתפו בדיון, רק המשרדים.

אנטאנס שחאדה: רוב הקואליציה לא השתתפה בדיון וחבל כי זה נושא מאוד חשוב וזה נושא שמשפיע על כל החברה במדינה בתקופה הזאת.

אנטאנס שחאדה: אנחנו נעקוב אחרי משרד האוצר לגבי התקציבים הנחוצים ברשויות המקומיות.

אנטאנס שחאדה: חלק מהרשויות לא יוכלו לשלם שכר, ורוב הרשויות אין להן יכולת פיקוח על ההתנהגות והסדר ברמדאן.

אנטאנס שחאדה: אנחנו רוצים גם עזרה וסיוע לנזקקים שהפכו לנזקקים בגלל משבר הקורונה.

אנטאנס שחאדה: נפנה למשרד האוצר לבקש את הנתונים.

אנטאנס שחאדה: הוא הבטיח לנו.

אנטאנס שחאדה: אני ארצה תשובה עוד היום או מחר.

אנטאנס שחאדה: נפנה גם למשרד האוצר והפנים כדי למצוא פתרונות.

משה אבוטבול: נפנה גם למרכז השלטון המקומי, ללחיים ביבס, מה זאת אומרת?

אנטאנס שחאדה: נכון.

אנטאנס שחאדה: ונשתף פעולה עם חדר המצב, עם ראש ועד הרשויות המקומיות.

אנטאנס שחאדה: תודה רבה חברים, ואני מנצל את העובדה שאנחנו בשידור ישיר – רמדאן כרים לכולנו.

אנטאנס שחאדה: תודה.

אנטאנס שחאדה: ישיבה זו נעולה.